**Razgovor s pjevačem Davorom Gopcem**

**Uvijek sam se bavio onim što sam najviše volio**

On je najzaigraniji i najneozbiljniji mentor glazbenog projekta „The Voice Kids“, a kandidati ga rado biraju jer stvara opuštenu atmosferu. Blizak je djeci i voli raditi s njima, tvrdi da mu je puno lakše raditi s njima nego s odraslima. Ove sam godine dio te raspjevane čarolije pa koristim priliku saznati nešto više o njemu. Odmah je pristao na intervju iako zbog proba nismo imali puno vremena. Moj mentor nije od velikih riječi, na pitanja odgovara kratko, uglavnom kroz smijeh i šalu.

**U TIMU GOBAC NEMA SUZA**

**Kako birate kandidate u *Voiceu*, što vas potakne da se okrenete?**

Svidi mi se kako pjevaju. Ta strast, što su više u pjesmi, ako s lakoćom izvode neku tešku pjesmu… da se ne muče, a da vani izlazi energija.

**Je li vam žao kada dobar kandidat ne prođe?**

Žao mi je kad bilo tko ne prođe. Svi ti kandidati koji su došli na „blind“ (slušanje naslijepo) su probrani, ali uvijek ima netko bolji. Nažalost, *The Voice* je natjecateljskog karaktera.

**Kako se osjećate kada morate odlučiti koga ćete zadržati, a tko napušta tim?**

To je jako teško. Osjećam se grozno kad moram izbaciti kandidate koji su me izabrali za mentora. Sad dolazimo do odluke koga ćemo otpustiti u polufinalu. Svi smo se zbližili, svi su jako dobri, samo nijanse u pjevanju odlučuju, ali to se mora obaviti jer ne mogu svi nastaviti natjecanje.Dogovorili smo se:U timu Gobac nema suza!

**Kakve savjete dajete kao mentor?**

Slušajte Ginu (Gina Damjanović, vokalna mentorica). Ona najviše vremena provodi s vama, uvježbava vas i priprema. Ja sam dio tima, voditelj i lice koje vas predstavlja. Zajedno biramo pjesme i nadgledam što radite.

**Je li vam draži dječji *Voice* ili onaj sa starijim kandidatima?**

Ovo je prva sezona *The Voice Kidsa* i mogu reći da mi je baš dobar. Puno bolja mi je atmosfera nego kod starijih. Nema toliko drame i napetosti. Ove godine sam imao sreće, imam odličnu ekipu. Odlični ste, svi ste veseli i nekako smo se svi „skompali“.

**PAO JE SAMO JEDAN RAZRED**

**Kad je započela vaša pjevačka karijera?**

Moja karijera započela je u srednjoj školi. Čak i prije, prvi put nastupio sam u sedmom ili osmom razredu. Prva grupa u kojoj sam pjevao zvala se Klinska Pomora, bila je to punk grupa.

**Je li vas oduvijek zanimao rock?**

Uvijek me zanimao rock, punk rock i blues.

**Tko su vaši glazbeni uzori?**

Teško mi je nekoga izdvojiti, recimo Beatlesi, Stonesi, Pistolsi, Ramonesi, Jim Morisson, David Bowie… svašta, ne mogu se odlučiti.

**Jeste li se ikada bavili nečim drugim osim pjevanjem?**

Radio sam izložbe, amaterski se bavim slikanjem, glumio sam, uglavnom je to vezano uz show business.

**Koju ste školu završili i kakav ste bili učenik?**

Odličan, pao sam samo jedan razred, treći srednje (smijeh). Završio sam tehničku školu, ali nikada to nisam radio jer sam već počeo svirati prije nego što sam završio.

**Što su na to rekli vaši roditelji?**

Pustili su me da sam odlučim što ću raditi u životu. Oni se nisu bavili glazbom, ali su mi uvijek davali novac za ploče kad sam bio klinac.

**LIKOVNI JE NAJBOLJI PREDMET**

**Tko je osnovao grupu Psihomodo pop i otkud to ime?**

Osnovali smo ga Kepa (Neven Kepeski), Tigran Kalebota, Šparka (Smiljan Paradiš) i ja 1983. godine. Postoji jedna ploča naziva Psychomodo, benda Steve Harley i Cockney Rebel, album koji smo mi rado slušali. Mi smo to preveli i dodali pop. Tada su među mladima bili popularni ti iks, ipsiloni, ali engleski onda nije prolazio pa smo ime napisali u hrvatskom izgovoru.

Prvu ploču *Godina zmaja* objavili smo 1988. Na njoj je jedna od naših najpoznatijih pjesama *Ja volim samo sebe* koja je u engleskoj verziji izvođena na glazbenoj postaji MTV.

**Svirate li neki instrument?**

Da, sviram gitaru. Nisam nikada išao u glazbenu školu, sve sam naučio sam. I crtati sam naučio sam, likovni mi je bio najdraži predmet.

**Vidim da uvijek nešto crtate. Jeste imali izložbu, prodajete li svoje slike?**

Slikam kombiniranom tehnikom, koristim i akrile, flomastere, drvene boje, tempere, ma sve što mi dođe pod ruku, čak i ljepila sa šljokicama. Imao sam pedesetak izložbi, svugdje su putovale te moje slike, ali originale ne prodajem.

**Mene sada muči što ne znam hoću li stići pročitati lektiru. Jeste li vi voljeli čitati? Koja vam je najdraža knjiga?**

Nisam baš čitao lektire, snalazio sam se gledajući filmove i čitajući kratke sadržaje. Ponekad sam i izmišljao radnju, zapravo sam imao dosta problema s lektirom. Nemoj slijediti moj primjer! (smijeh) Jedna od najdražih knjiga mi je Majstor i Margarita Mihaila Bulgakova.

**TATA OD FORMATA**

**Vaš sin Vili također je krenuo u glazbene vode. Jeste li bili strogi kao tata?**

On svira u rock bendu Donkey Hot i nedavno je diplomirao na Akademiji dramskih umjetnosti u Zagrebu. Nije bio problematičan kao klinac. Mislim da sam bio popustljiv roditelj. Kad bolje razmislim, više sličim Dadinom tati, onom liku iz Smogovaca koji je bio totalno neozbiljan. Ha, ha!

**Išli ste na roditeljske sastanke?**

Bio sam jednom i nikad više! Bilo mi je neugodno. Čudno je kad sjediš u razredu i svi gledaju u tebe umjesto u profesoricu.

**VJERUJEM U ČUDA**

**Čime se najviše ponosite?**

Najviše se ponosim time što sam se uvijek bavio onim što sam najviše volio.

**S kim biste voljeli pjevati u duetu?**

Mislim da sam svoj najdraži duet odradio s pokojnim Dinom. Postoji album Dina Dvornika iz 2008. godine *Pandorina kutija* na kojem smo zajedno otpjevali pjesmu *Sretan Božić, sretna Nova godina!*

**Koliko ste albuma izdali i koji je vama najbolji?**

Izdali smo dvanaest studijskih albuma. Zadnji mi je najbolji, tako je uvijek kad ne znaš što izabrati. Njime smo obilježili četrdeset godina naše karijere.

**Psihomodo pop ima novi album!**

Prije nekoliko mjeseci izbacili smo album *Vjerujem u čuda*. Autor sam većine pjesama, stilski je napravljen od bluesa do punka. Baš smo jako zadovoljni zvukom koji smo postigli. Na sceni smo više od četrdeset godina i vjerujemo u čuda!